**Predaj ambulancie**

**JUDr. Dušan Čurila, Ph.D.**

So vzrastajúcim vekovým priemerom ambulantných lekárov sa stáva stále aktuálnejšou otázka prevodu alebo odstúpenia ambulancie novej fyzickej alebo právnickej osobe. Ak sa teda predáva ambulancia, predávajú sa s ňou najčastejšie okrem prípadných nehnuteľných vecí aj veci hnuteľné (mobiliár, diagnostické prístroje a pod.). Aj keď sa medzi lekármi najčastejšie hovorí o predaji zdravotnej dokumentácie pacientov, právna realita je taká, že zdravotná dokumentácia je nepredajná, pretože nie je vecou v právnom zmysle.  V súvislosti s predajom ambulancie je nevyhnutné diferencovať dva základné prípady – prípad, keď je predávajúcim poskytovateľ zdravotnej starostlivosti, ktorý je právnickou osobou (najčastejšie formou spoločnosti s ručením obmedzeným) alebo prípad, keď je predávajúci fyzickou osobou. Bezpochyby jednoduchší a bezproblémovejší predaj ambulancie sa  týka poskytovateľa zdravotnej starostlivosti, ktorý je právnickou osobou, formou s.r.o. V tomto prípade totiž nemusí tento poskytovateľ zdravotnej starostlivosti žiadať o zrušenie povolenia na prevádzkovanie zdravotníckeho zariadenia (o ktorom rozhoduje samosprávny kraj) a nemusí byť lekárovi tohto príslušného samosprávneho kraja odovzdávaná zdravotná dokumentácia. V prípade právnickej osoby (s.r.o.) sa totiž predaj ambulancie zrealizuje prevodom obchodného podielu na základe zmluvy o prevode obchodného podielu. Týmto prevodom dôjde k zmene vlastníckej štruktúry s.r.o. a ďalšími právnymi úkonmi najčastejšie aj k zmene na pozícii štatutárneho orgánu  (konateľa) a neskôr aj prípadného odborného zástupcu. Vypracovanie zmluvy o prevode obchodného podielu odporúčam zveriť skúsenému právnikovi v oblasti obchodného a súčasne  medicínskeho práva, ktorý dokáže najlepšie v tejto zmluve zohľadniť nuansy celého prevodného  procesu, ktorý sa líši od prevodu obchodného podielu v obyčajnej firme, ktorá neposkytuje zdravotnú starostlivosť.

V prípade poskytovateľa zdravotnej starostlivosti – fyzickej osoby bude teda nevyhnutné, ako už bolo naznačené, požiadať samosprávny kraj o zrušenie povolenia na prevádzkovanie zdravotníckeho zariadenia, čo bude mať za dôsledok prevzatie kompletnej zdravotnej dokumentácie tohto poskytovateľa zdravotnej starostlivosti – fyzickej osoby lekárom samosprávneho kraja, ktorý ju potom odovzdá novému poskytovateľovi zdravotnej starostlivosti alebo ju rozdelí medzi  nových poskytovateľov zdravotnej starostlivosti. Je vizibilné, že v prípade predaja ambulancie poskytovateľa zdravotnej starostlivosti- fyzickej osoby, stráca tento poskytovateľ zdravotnej starostlivosti “kontrolu” nad zdravotnou dokumentáciou svojich pacientov, ktorá aj napriek tomu, že nemôže byť predmetom prevodu, predstavuje v skutočnosti najbonitnejšiu súčasť ambulancie.  Poskytovateľom zdravotnej starostlivosti – fyzickým osobám je preto odporúčané, aby sa pre hladký priebeh celého procesu najprv transformovali do právnickej osoby- najlepšie s.r.o.

Pri samotnom predaji ambulancie je potrebné brať do úvahy aj nájdenie správneho kupca, čo v niektorých lokalitách Slovenska môže byť vážny problém.  Priemerná ambulancie sa v súčasnosti predáva za cca 1,5 násobok jej celoročných príjmov. Všetko však záleží od konkrétnych miestnych podmienok.